text: Lleida és la vuitena ciutat més cara per a anar al cinema el cap de setmana i la tercera en les sessions 'golfes'
  En les sessions projectades en horari matinal, Lleida és la zona més barata
  L'organització FACUA-Consumidors en Acció ha fet públic un estudi en el qual ha analitzat el preu de l'entrada del cinema a Espanya, a partir de 132 cinemes de totes les capitals de província espanyoles.
  Les conclusions indiquen que Lleida és una de les ciutats més cares per a gaudir de la pantalla gran, sobretot durant els caps de setmana. En aquests dies, el preu mitjà de l'entrada a Lleida és de 7,83 euros, la qual cosa la situa només per darrere de Madrid (8,92), Barcelona (8,70), Guadalajara (8,50), València (8,26), Oviedo (7,90), Pamplona (7,90) i Vitòria (7,85). La mitjana espanyola és de 7,03 euros, mentre que a Girona és de 7,50 euros i a Tarragona de 7,10.
  Quant a les projeccions en horari de matinada, les sessions golfes –que només s'ofereixen en 31 dels 132 cinemes estudiats–, Lleida ascendeix fins a la tercera posició en el rànquing de ciutats més cares d'Espanya, amb un preu mitjà de 8 euros, només per darrere de Barcelona (9,10) i Bilbao (8,10), sent la mitjana espanyola de 6,27 euros.
  Per contra, en les sessions projectades en horari matinal –només en 45 dels 132 cinemes analitzats– Lleida compta amb el preu mitjà més barat de tot l'estat, amb un preu de 3 euros quan la mitjana és de 5,02.
  Quant a la resta de preus, Lleida es manté en la zona mitjana entre les províncies. En el preu de l'entrada dels dies laborables, a Lleida se situa just en la mitjana espanyola, amb 6,67 euros; en el preu de l'anomenat Dia de l'Espectador Lleida té un preu de 5,33 euros i la mitjana espanyola és de 4,88.